Der har været kampånd, sved og masser af håndboldglæde i Arena Nord i Frederikshavn de seneste dage. Her har hele 4500 unge mennesker deltaget i årets udgave af Rødspætte Cup, der er Danmarks største håndboldturnering for unge. Og de har ventet længe på at kunne deltage i turneringen. På grund af de seneste års corona-pandemi har Rødspætte Cup nemlig været aflyst i to år, men nu kunne de håndboldglade unge komme tilbage til Arena Nord, og turneringen er gået lige som håbet. - Det har været en kæmpe oplevelse, og der har været en ekstrem stemning. Jeg står med en glad og tilfreds følelse, og det er dejligt, når man kan se, hvad det betyder for de unge mennesker at komme her, siger Claus Fonseca, der er formand i FFI Håndbold (Frederikshavns Forenede Idrætsklubber red.) Så stor en turnering kræver meget arbejde Torsdag aften var der indmarch fra de lande, der har deltaget i turneringen, og de cirka 4500 unge mennesker har fordelt sig på i alt 270 ungdomshold de seneste dage. Med så mange håndbold-entusiaster samlet på ét sted er der meget arbejde at lave for folkene som Claus Fonseca. Alle kampene skal spilles efter planen. Der er mange, der skal have mad, og det hele skal fungere. - Nogle gange undervejs kan man godt tænke: Går det her? Det er et meget stort serviceorgan, der er i gang, siger Claus Fonseca. Nu skal der soves Arena Nords forskellige haller er mandag eftermiddag ved at blive tømt for håndboldspillere, efter de har været fyldt de seneste dage. Fra morgen til sen aften er der blevet spillet håndbold i mange af hallerne, og i år er der også blevet livestreamet fra flere af håndboldkampene. Årets Rødspætte Cup har ifølge Claus Fonseca uden tvivl været en succes, og efter så mange intense dage glæder han sig nu til at få sovet. Men det varer ikke længe før arbejdet med næste års turnering går i gang. - På den anden side af sommerferien begynder vi at forberede os på det hele igen, siger Claus Fonseca.

Opsummering:
Ligesom mange andre større begivenheder har Rødspætte Cup de seneste år været aflyst. Men nu er det endelig blevet afviklet igen.